Beretning for 2021/22 for DH – Tønder Kommune

Denne beretning er mit femte som koordinator/kontaktperson i DH Tønder. De sidste 5 år er der ikke blevet valgt formand og forretningsudvalg, og jeg har i den periode indvilliget mig til opgaven som koordinator/kontaktperson for DH Tønder.

Beretningen beskriver hvad jeg har beskæftiget mig med i det forløbne år fra juni 2021 til februar 2022.

Det har igen været et unormalt år, hvor coronaen har sat dagsordenen for det vi har kunnet lave i DH. Det har medført at fysiske møder ikke har kunnet afholdes, og der blev lavet virtuelle møder. Det planlagte årsmøde i DH i marts sidste år blev aflyst, og det blev heldigvis gennemført fysisk den 31.maj på Hagge´s.

**Der har ikke været Formandsmøder i DH** siden sidste årsmøde. I stedet har der i efteråret været fokus på Kommunal- og Regionsvalg, som også har taget en del tid. Næste formandsmøde bliver afholdt i maj måned 2022.

**Netværksmødet i DH Sydjylland** foregik den 31.maj sidste år, samtidig med vores årsmøde. Der kunne vi af gode grunde ikke deltage i. På mødet blev der drøftet samarbejdsrelationer mellem afdelingerne. BPA-ordningen og den problematik der er med den i flere kommuner blev taget op. Lovene laves på Christiansborg, men nogle af kommunerne fortolker dem anderledes, så BPA-ordningen flere steder bliver nedprioriteret. Den forestående valgkamp var også op at vende, og der var enighed om at emnet skulle tages op på det næste møde. Ellers kom der input fra de forskellige afdelinger med status på deres område.  
  
Det næste netværksmøde blev afholdt den 27.september i Sønderborg. Der var oplæg ved vores konsulent Sidsel Torp Baumann med flg. indhold: Hvor er DH på vej hen? Hvordan synliggøres DH? I forbindelse med valget blev en fælles kampagne ”Sammen gør vi handicap mindre” – nationalt og lokalt vist. Det er noget vi kan bruge lokalt.   
Der var et oplæg af Jette Damsø Henriksen, der fortalte om samarbejdsrelationer mellem politikere og DH. Jette har været formand for DH Sønderborg, og er nu opstillet til regionen. Jette har arbejdet på CHK. (Center for Hjælpemidler og Kommunikation).  
Vi hørte nyt fra de forskellige afdelinger i DH Syd, hvor der var nogle der havde udfordringer med arbejdet lokalt. Nogle af lokalforeningerne arrangerer valgmøder.

I år bliver det næste netværksmøde i DH Sydjylland afholdt den 31.marts kl. 17 i Billund. Der kan jeg desværre ikke deltage, så jeg håber der kan komme en anden repræsentant fra Tønder.

**I 2020 havde DH 5,2 millioner kroner til at bevilge til det lokale frivillige foreningsliv** indenfor handicapområdet. Puljen kunne søges af alle lokale handicaporganisationer og handicapforeninger, og pengene kunne f.eks. bruges til kurser, oplæg, møder med lokalpolitikere eller til andre aktiviteter, der er med til at synliggøre handicapområdet. DH udarbejdede fem nemme kurser, hvor man blandt andet kunne lære om at få indflydelse på lokalpolitik, blive god til at sætte dagsordenen i medierne, samt hvordan man kan rekruttere flere frivillige. I 2021 var puljen på 4,2 millioner kroner. Fristen for 2. runde ansøgninger sidste år var den 1.oktober. Jeg har ikke hørt om nogen der søgte fra Tønder.  
På grund af Covid-19 har det været vanskeligt at afvikle de bevilligede midler fra lokalpuljen 2019 og 2020. Derfor har Socialstyrelsen på opfordring af DH forlænget projektperioden til og med den 30. juni 2022. Begge projektperioder stod ellers til at udløbe den 30/11-21. Se mere [på DH´s hjemmeside](https://www.handicap.dk/lokalafdelinger/lokalpuljen?utm_medium=handicap.dk&utm_source=20211201_Nye%20tal%3A%20S%C3%A6t%20fokus%20p%C3%A5%20fleksjobledigheden&utm_campaign=Nye%20tal%3A%20S%C3%A6t%20fokus%20p%C3%A5%20fleksjobledigheden).

**DH Tønder har i juni måned fået til høring et udkast til dispensation fra Tønder Kommune** til at etablere yderdør uden niveaufri adgang på §85, Ludvig Andresensvej 6, Tønder. DH kunne gå ind for dispensationen, da det samlet set er vurderet, at en dispensation har en meget lille betydning for tilgængeligheden og driften af bygningen. Handicappede kan godt komme ind i bygningen på andre måder, hvor der er niveaufrit.

**Som en del af DH’s kommunalvalgsindsats havde DH op til kommunalvalget** igangsat en kampagne, der skulle få handicapområdet ind på lystavlen hos kandidaterne rundt omkring i landet. Derfor blev vi inviteret til online workshop den 18.august, hvor vi fik kampagnematerialet præsenteret, og hvordan vi skulle arbejde med materialet for at blive klar til kommunalvalget. På workshoppen deltog politisk rådgiver Maria Steno samt DH’s organisationskonsulenter.

**Fra DH´s sekretariat blev vi i efteråret 2021 orienteret om de nyeste omgørelsesprocenter fra 2020**, som har været mulige at trække fra Ankestyrelsens hjemmeside. Med offentliggørelsen af Danmarkskortene var det igen muligt at få et visuelt overblik over den konkrete omgørelsesprocent i de forskellige kommuner, sammenlignet med andre kommuner. Derudover var det muligt at se kommunernes kommentar til de nye tal, og hvor mange der i kommunerne modtager ydelser efter de bestemmelser, som indgik i kortet. De opfordrede til at vi drøftede de lokale tal på børne- og voksenhandicapområdet, hvorvidt der var behov for en styrkelse af kvaliteten af sagsbehandling og i så fald, hvilke tiltag kommunen kan gøre for at løfte kvaliteten. Vi havde det op og vende i Handicaprådet i Tønder i forbindelse med mødet i oktober.

**Der var samarbejdsmøde for patientforeninger i Tønder kommune** den 30. september kl. 15.30, hvor jeg deltog. Mødet blev afholdt i Skærbæk Sundhedshus i det store mødelokale i kælderen**.** Der var en indledning ved områdeleder Karen Skønager. Der var en præsentationsrunde og orientering fra de fremmødte foreninger som kunne fortælle om, hvordan det var gået efter lang tid med Corona-pandemi. Else Lorenzen fortalte om markeringen af den årlige landsdækkende Organdonationsdag den 9. oktober. Nyreforeningen var gået sammen med Lungeforeningen, Hjerteforeningen og Diabetesforeningen om at markere dagen. Kirsten Nissen orienterede om en samarbejdsproces mellem Dansk Blindesamfund, Ældre Sagen og Sundhed omkring mennesker med synstab. Der blev talt om udvikling af samarbejdet mellem patientforeninger og Sundhedsafdelingen. Interessen for samarbejde drøftedes, samt hvor det kunne give mening. Der var nyheder fra Sundhedsafdelingen, herunder orientering om Golf for Kronikere i Tønder golfklub, Steno kurser, Patientcaféer, Seniormotion via SMS, E-Learnings tilbud, Tilbud om kurser til frivillige instruktører og Sund med sygdom.

Det næste samarbejdsmøde med patientforeninger blev afholdt de 23.februar kl. 15.30 i Sundhedsafdelingens lokaler på Tønder Sygehus. Der var mødt en del foreninger frem og områdeleder Karen Skønager indledte mødet med at fortælle om en organisationsforandring i Sundhedsafdelingen. Fysisk er den flyttet til den gamle amtsbygning. Der er kommet en ny direktør på området. Derefter var en præsentationsrunde med kort orientering om de forskellige foreningernes aktiviteter. Vi fik en orientering om forebyggende hjemmebesøg ved Tina Grøhn. Som 75-årig bliver man kontaktet af Tønder kommune for at høre om man har brug for hjælp på en eller anden måde. Man får tilbuddet igen som 80-årig og 82-årig. Derefter får man tilbud hvert år. Hvis man møder borgere der er udfordret, kan man godt henvende sig for at vedkommende kan få hjælp.

**I oktober fik jeg en henvendelse fra Søren Malchow, HandicapBarn** om vi i fællesskab kunne arrangere et valgmøde i forbindelse med kommunalvalget. Det indvilgede jeg i, og vi fik arrangeret et valgmøde den 11.november på Jejsing Friskole. Jeg fik tilsendt valgmaterialer fra DH, der kunne bruges til mødet. Alle 12 partier stillede op, og der var ca. 40 tilmeldte til valgmødet. Det var et meget stærkt panel vi fik tilsagn fra, hvor deltagerne enten har haft handicap inde på livet eller paneldeltagerne selv havde arbejdet indenfor området. Vi hørte om paneldeltagernes bud på deres politik indenfor området, og der var mulighed for spørgsmål fra de fremmødte vælgere. Det blev en livlig aften, hvor de fleste blev klogere på området.

**Jeg fik en henvendelse i november vedrørende vederlagsfri fysioterapi**. Der er et loft af betaling fra regionen årligt, så det betyder at dem der skal have fysioterapi i lang tid, ender med at betale fuld pris for fysioterapi sidst på året. DH centralt er bekendt med problemet, og arbejder på at vederlagsfri fysioterapi skal være muligt hele året. Der er mange, der har det problem.

**Så var det tid til indstillinger som repræsentant eller personlig stedfortræder Handicaprådet** for perioden 2022-2025 efter kommunalvalget. Flere foreninger sendte indstillinger til Handicaprådet, og på et bestyrelsesmøde mandag den 6.december kl. 19-21 i Aulaen på Tønder Ungdomsskole i Abild, blev der til at begynde med drøftet Fokuspunkter for Handicaprådets arbejde i den kommende periode 2022-2025 (De vedtagne Fokuspunkter står sidst i beretningen). På mødet blev repræsentanter og personlige stedfortrædere udpeget til det kommende Handicapråd i perioden 2022-2025, efter vægtning af bl.a. bredde og kompetencer af de indstillede. Den 1.februar blev det første Handicaprådsmøde afholdt. Vi havde et formøde den 31.januar, hvor vi drøftede hvem der skulle indstilles som formand og næstformand i Handicaprådet. Vores forslag til formand og næstformand gik igennem på mødet. Anne Hvidberg, Sind blev valgt som formand og Louise Thomsen Terp, Slesvigsk Parti blev valgt som næstformand.

**I januar måned 2022 har jeg løbende fået mails fra DH vedrørende indstillinger til diverse fora**, bl.a. De regionale arbejdsmarkedsråd (RAR) 2022-2026, bestyrelsen for Center for Kommunikation og Velfærdsteknologi, regionale dialogfora for KL og Skole & Forældre mv. De mails har jeg sendt videre, og jeg har ikke hørt om nogen der vil stille op. Ungdomsskolens og VSU Tønder har også for nylig anmodet om udpegning af 2 medlemmer, samt 2 stedfortrædere til bestyrelsen for VSU Tønder. Foreløbig har vi 2 kandidater der gerne vil stille op. Seneste frist indstillinger er den 9.marts.

**Handicappolitikken for Tønder Kommune**. Det er en godt gennembearbejdet handicappolitik, der nu er vedtaget af Tønder Kommune. Under coronaen blev der ikke gjort så meget med politikken, men vi ser frem at der nu bliver gjort noget med handicappolitikken, så det bliver en naturlig del af Tønder Kommunes politik alle områder.

**DH Tønder er medlem af Frivilligcenter i Tønder**. Der var generalforsamling torsdag d. 1.juli 2021 kl. 17.00, med efterfølgende fejring af 10-års jubilæum for Frivilligcenteret. Ved sammenlejlighed var der farvel fest for leder af Frivilligcenteret Ute Mammen og god dag fest for den nye leder Karen Lund. Desværre har Karen Lund opsagt sin stilling i år, så der kommer en ny leder i løbet af i år.

**I år håber jeg på at der bliver gjort noget ved specialeplanen**, som der er arbejdet længe på. På DH’s hjemmeside kan man nu blive klogere på nogle af DH’s forslag til at forbedre forholdene på handicapområdet. Fx skal handicapområdet lære af sundhedsområdet ved også at indføre en såkaldt specialeplan. På hjemmesiden kan du også finde DH’s forslag til en bedre visitation, mere viden og ny finansieringsmodel på handicapområdet. Se her: <https://www.handicap.dk/saadan-skal-specialeplan-se-ud>

**Vi fik som ny mulighed sidste år for at fremføre ønsker til budgettet for 2022** på et handicaprådsmøde i juni måned. Jeg fik fra Lungeforeningen et stort ønske om at forbedre parkeringsforholdene i Medborgerhuset, så de får nemmere adgang til deres ugentlige træning. Det lykkedes i den forbindelse at få et møde med de involverede forvaltninger, så der blev lavet en tilfredsstillende løsning.

**Op til Handicaprådets nye periode 2022-25 drøftede vi i DH på et bestyrelsesmøde i december hvilke fokuspunkter** vi kunne ønske os i forbindelse med Handicaprådets arbejde i de kommende år. Vi kom rundt om mange emner, og der blev lavet en oversigt med fokuspunkter.

Fokuspunkerne som blev lavet på mødet:

* Opfølgning på den vedtagne handicappolitik i 2020
* Ferie for handicappede hvert år skal være en mulighed – mindst 8 dage.
* Tidlig opsporing af neurologiske handicap. Autisme, ADHD, OCD, m.fl. Diagnosen skal stilles i aldersgruppen 0 til max. 3-årsalderen.
* Der skal være en ordentlig visitation fra kommune til kommune. Hjælpen skal kunne følge med.
* Ordentlig velkomstpakke til familier med handicappede børn. Skal være tydelig på kommunens hjemmeside.
* Aflastning til dem der har behov. Kommunen skal være opsøgende.
* Ordentlig hjælp til resten af familien til handicappede børn.
* Ansøgning til Ledsagerordning § 97 bortfalder ved 67 år – der skal arbejdes for at ansøgning om ledsageordningen fortsætter efter det 67.år. Ifølge Servicelovens § 97 er det kun muligt at blive tildelt kommunal ledsagelse i op til 15 timer om måneder, hvis borgeren er mellem 18 og 67 år på ansøgningstidspunktet.
* Inklusionen skal der følges op på.
* Ny Café 9 til udviklingshæmmede og sent udviklede.
* Førtidspension – problematikker med dem der ikke får tilkendt førtidspension.
* Løbende fokus på dagtilbud, beskyttet beskæftigelse og skoletilbud – deriblandt autismeområdet.
* Tilgængeligheden skal der være fokus på i forbindelse med Tønder Marsk initiativet.
* Stigende magtanvendelse på institutioner, deriblandt skoler og botilbud.
* Manglende handicaptoilet til træningsafdelingen på Tønder sygehus.
* Dårlige adgangsforhold til hudlæge på Tønder sygehus.
* Mødet mellem systemet og handicappede skal forbedres.
* Tilgængeligheden til IT i det offentlige.
* Lydavis til blinde
* Manglende speciallæge i øjensygdomme

Det igangværende arbejde med evaluering af det specialiserede socialområde i Socialministeriet, der skal danne grundlag for at gennemføre en ny specialeplanlægning på socialområdet inspireret af sundhedsområdet, kan løse flere af vores fokuspunkter.

**Desuden har der været mails fra DH**, som jeg har skullet forholde mig til, og videresende hvis det kunne være interessant for foreninger tilknyttet DH Tønder.

Koordinator/Kontaktperson DH Tønder

Kurt Serup Poulsen